Rasmus Prehn (S), 2011-05-05:
Når man følger partiet Venstres historik – og ikke mindst den nuværende indenrigsministers historie – kan man se, at den faktisk har været kendetegnet ved at være et forsvar for frihed, et forsvar for decentralisme og et forsvar for det kommunale selvstyre.
Men når man så kigger på, hvordan den nuværende regering har administreret samfundet Danmark igennem de seneste 10 år, kan man se, at det faktisk har været kendetegnet af noget andet.
Det har været øget statsliggørelse, det har været øget centralisme, og det har i høj grad været mistillid over for landets kommuner.
Vi har tidligere fra socialdemokratisk side kritiseret regeringen for at ville tvinge kommunerne til at sende flere opgaver i udbud, men der har ministeren og partiet Venstre kunne berolige os med, at der ikke var tale om tvang, men at der alene var tale om en aftale.
Det har vi været usikre på om var rigtigt.
Vi har haft den vurdering, at det var tvang.
Noget tyder altså på, at man virkelig vil den her tvang, og nu har man så med det her lovforslag taget skridtet til direkte at skrive ned, at målet er mere tvang.
Man vil have meget mere ind på Slotsholmen og diktere alt ned i mindste detalje.
Da vi havde debatten om det socialdemokratiske beslutningsforslag, der handlede om at sige til kommunerne, at det var op til dem, og at vi havde tillid til, at de selv kunne håndtere det her, hørte vi fra en række af regeringspartiernes ordførere, men også Dansk Folkepartis ordfører, hr. Hans Kristian Skibby, den bemærkning
: Prøv at høre, der er jo tale om en aftale, men det, der ikke er tale om, er tvang.
Så vil man faktisk sige til landets kommuner, at man tvinger det igennem.
Man skal prøve at forestille sig en situation, hvor parterne sidder og forhandler og skal lave en aftale.
Det er ikke frihed, det er ikke tillid, det er ikke demokrati, og det synes vi fra socialdemokratisk side er dybt problematisk.
Så vi vender os imod det her forslag.
Vi synes fra socialdemokratisk side, at det kan være rigtig godt med konkurrence.
Vi synes, at det er en rigtig udmærket idé, at man, hvis man i en kommune tror på, at der er en opgave, der kan løses bedre i det private, så sender opgaven udbud.
Jeg tror endda også, at det har været sådan, at man på et tidspunkt har lavet en undersøgelse, der viste, at det vistnok er de socialdemokratiske kommuner, der sender flest opgaver i udbud.
Men der er bare kæmpestor forskel fra kommune til kommune.
Er man i en kommune, som er meget tætbefolket, så kan det være, at der er mange virksomheder og mange, der gerne vil byde ind på nogle af de offentlige opgaver.
Er man i en kommune, som er knap så tætbefolket, og hvor der er knap så mange virksomheder, så er der måske ikke så mange virksomheder, der vil byde ind.
Derfor er der altså forskel på, hvad man risikerer at spilde af ressourcer på bureaukrati.
For man skal være opmærksom på, at det, når man sender noget i udbud, altså er ringbind efter ringbind, man skal udfylde.
Måske er det 35-40 ringbind, der skal udfyldes med udbudsmateriale, og man skal have jurister til at sidde og svede over det her udbudsmateriale.
Hvis det så er sådan, at der rent faktisk ikke er nogen, der byder ind, så er det spild af skatteborgernes penge på bureaukrati.
Det er der, vi fra socialdemokratisk side synes at vi skal have tillid til, at kommunerne kan vurdere, hvornår det er rigtigt at sende noget i udbud, i stedet for at tvinge dem til at spilde skatteborgernes penge på unødigt bureaukrati.
Hvorfor skal landets indenrigsminister have hals- og håndsret over kommunerne i det her spørgsmål?
Hvorfor skal man kunne sidde centralt på Slotsholmen og gennemtrumfe sin vilje?
Hvad er der blevet af Venstres tro på det kommunale selvstyre, Venstres frihedsånd, Venstres decentrale ånd?
Jeg synes, det er dybt problematisk.
Socialdemokratiet synes, det er dybt problematisk.
Jeg synes også, det er værd at notere sig de mange høringssvar, der er kommet.
Når man læser høringssvarene, kan man se, at det er den ene organisation efter den anden, som i meget voldsomme vendinger vender sig imod det her udemokratiske tvangsforslag fra regeringen.
Jeg kan bare nævne Danske Regioner, Dansk Sygeplejeråd, FOA, FTF, Kommunernes Landsforening, LO, Offentligt Ansattes Organisationer osv. osv.
Der er masser af organisationer, der er kritiske, og som simpelt hen ikke forstår, hvorfor man tilsidesætter det kommunale selvstyre, hvorfor man går på kompromis med friheden, hvorfor man vil centralisere, hvorfor man vil statsliggøre.
Jeg synes, at man for en gangs skyld fra regeringens side skulle tage og indrømme sine egne fejl og sige: Vi er gået for langt her, høringssvarene taler sit eget tydelige sprog; det er simpelt hen et skråplan, vi er kommet ud på, når vi vil tvinge det igennem; det duer ikke, vi skal have friheden på banen igen. Det næste er jo, at vi, når vi kigger på, hvad der findes af undersøgelser på det her område, kan se, at der faktisk ikke findes undersøgelser, der dokumenterer, at det altid er godt at sende i udbud, og det kommer i hvert fald helt an på, hvilke parametre man måler på.
For kigger man på, hvilken service borgerne får, kan man se, at det ikke altid er sådan, at de private gør det bedre end de offentlige.
Så der er mange ting at tage højde for her, inden man bare ved bedre og gør sig til herre over kommunerne og vil gennemtvinge sin beslutning om, at der skal være udbud i kommunerne.
Jeg synes, at regeringen skulle tænke sig om en ekstra gang, og det er opfordringen til regeringen fra Socialdemokratiets side.